李新
行路难·君不见天上星
君不见天上星，万古耀虚碧。
岂意一夕间，堕地化为石。
物理变化无定端，谁保人心无改易。
忆妾东边采白蘋，郎骑白马渡江津。
垂鞭停棹潜相顾，共惜当年桃李春。
石城二月东风暮，断肠狂絮随郎去。
百年拆拟同灰尘，醉指青松表情愫。
可怜一日君心改，前日之言复谁顾。
弃捐不待颜色衰，忍把流年坐相误。
还君明月珠，解妾罗襦结。
念之空自伤，长恸与君别。
出门望乡关，不惜千里行。
从人既非礼，何以见父兄。
去住两不可，伫立以屏营。
此时心断绝，始信天无情。
野水东流去不还，忧乐翻变须臾间。
妇人将身弗轻许，听歌今日行路难。